Na temelju članka  58. stavka 2. Zakona o odgoju i obrazovanju u osnovnoj i srednjoj školi („Narodne novine“, broj 87/08,  86/09,  92/10, 105/10, 90/11, 16/12, 86/12,  94/13, 136/14, 152/14, 7/17, 68/18) te članka 29. Statuta Osnovne škole Sesvetski Kraljevec, Školska 10, 10361 Sesvetski Kraljevec, Školski odbor Osnovne škole Sesvetski Kraljevec nakon provedene rasprave na sjednici Učiteljskog vijeća, Vijeća roditelja i Vijeća učenika donosi:

Klasa:

Urbroj:

**KUĆNI  RED**

1. **OPĆE ODREDBE**

Članak 1.

Kućnim redom  Osnovne škole Sesvetski Kraljevec (u daljnjem tekstu: Škola) utvrđuju se:

1. pravila i obveze ponašanja u Školi te u njezinu vanjskome prostoru
2. pravila međusobnih odnosa učenika
3. pravila međusobnih odnosa učenika i zaposlenika Škole
4. radno vrijeme
5. pravila sigurnosti i zaštite od društveno neprihvatljivih oblika  ponašanja, diskriminacije, neprijateljstva i nasilja
6. način postupanja prema imovini.

Članak 2.

Odredbe Kućnog reda odnose se  na sve osobe za vrijeme njihova boravka u školskim prostorima.

Članak 3.

S odredbama ove Odluke razrednici su dužni upoznati učenike i njihove roditelje/skrbnike. Ova se Odluka obvezno ističe na oglasnoj ploči Škole.

1. **PRAVILA I OBVEZE PONAŠANJA U ŠKOLI I NJEZINU VANJSKOME  PROSTORU**

Članak 4.

 Roditelji/skrbnici i ostali posjetitelji mogu ulaziti u školsku ustanovu samo u dogovorenom terminu uz prethodnu najavu ili na službeni poziv, o čemu se obavještava radnik na ulazu u školsku ustanovu.

 **Svi posjetitelji koji nisu radnici ili učenici školske ustanove moraju biti evidentirani i u pratnji radnika školske ustanove upućeni na dogovoreno mjesto te ispraćeni iz školske ustanove.**

Članak 5.

U prostoru je Škole zabranjeno:

* unošenje vatrenoga i hladnoga oružja (noževa i sl.) te predmeta pogodnih za nanošenje ozljeda
* pušenje
* uništavanje zidova i ostale školske imovine
* odlaganje otpada izvan koševa za otpad
* unošenje i konzumiranje energetskih pića, svih vrsta cigareta, alkohola, narkotičkih sredstava i sl.
* unošenje sredstava, opreme i uređaja koji mogu izazvati požar ili eksploziju
* igranje igara na sreću
* unošenje materijala neprimjerenoga sadržaja
* trčanje, skakanje, polijevanje tekućinom, naguravanje i drugi postupci koji mogu ugroziti nečiju sigurnost
* vikanje, bučenje, zviždanje, psovanje i sl.
* bacanje predmeta kroz prozor i preko ograde stubišta
* grudanje snijegom ispred ulaza u Školu
* igranje loptom ispred ulaza u Školu
* upotreba mobitela i sličnih uređaja bez dopuštenja učitelja.

Zaposlenici i učenici ne smiju bez odobrenja ravnatelja dovoditi u Školu  osobe koje nisu zaposlene u Školi. Svima je zabranjeno dovoditi životinje u Školu i njezin vanjski prostor, osim ako je riječ o psu pomagaču, terapijskome psu i sl.

Članak 6.

Zaposlenici, roditelji/staratelji, učenici i druge osobe u Školi dužni su se uljudno  odnositi jedni prema drugima.

Članak 7.

Učenici mogu boraviti u Školi u vrijeme svoje redovne nastave i ostalih oblika odgojno-obrazovnoga rada. Učenik je dužan doći pred Školu najkasnije 10 minuta prije početka nastave, a napustiti  školski prostor najkasnije 10 minuta nakon završetka školskih obveza. Učenike u školsku ustanovu uvode dežurni ili predmetni učitelji.

Dolazak učitelja i učenika u Školu izvan redovnoga radnog vremena uređuje ravnatelj posebnom odlukom.

Članak 8.

Učenik je dužan:

* uljudno se ponašati za vrijeme boravka u školskome prostoru
* prostor Škole održavati čistim i urednim
* u Školu dolaziti čist i uredan
* kao i ostali zaposlenici Škole, primjereno se odijevati (zabranjeno je nošenje  majica s naramenicama, dubokim izrezima, vulgarnim i neprimjerenim natpisima ili crtežima, potkraćenih majica (*crop topova)*,tajica (osim učenici razredne nastave), nošenje kratkih hlačica, sportskih dresova i minisuknja, poderanih traperica i sl.)
* pri ulasku u Školu obuti obuću (papuče/tenisice) namijenjenu nošenju u unutarnjemu prostoru Škole; ako u Školi nije osigurano mjesto na kojemu se obuća može ostaviti, učenik obuću (papuče/tenisice) nosi kući
* nakon dolaska u Školu odjevne predmete i osobne stvari odložiti na mjesto određeno za tu namjenu
* mirno ući u učionicu prije početka nastave i pripremiti se za rad
* prijaviti svaki oblik vršnjačkog nasilja i zlostavljanja što ga doživi, uoči ili dozna za njega.

Članak 9.

Na znak za početak nastave učenici su obvezni biti na svojim mjestima s pripremljenim priborom za rad. Učenik može svoje radno mjesto promijeniti samo uz dopuštenje razrednika ili  predmetnoga učitelja na njegovu nastavnome satu.

U kabinet učenici idu zajedno s učiteljem.

Članak 10.

Učenici koji su zakasnili na nastavu trebaju tiho ući u učionicu i ispričati se učitelju. Učitelj je dužan zabilježiti kašnjenje učenika na nastavu u e-Dnevnik. Ponovi li se neopravdano kašnjenje učenika na nastavu više od tri puta u jednom polugodištu, razrednik učeniku izriče pedagošku mjeru.

Članak 11.

Tijekom nastavnoga sata učenici ne smiju ometati nastavu razgovorom, vikanjem, oduzimanjem riječi drugima, lupanjem, hodanjem po učionici i drugim neprimjerenim postupcima. Učenik koji želi nešto pitati ili priopćiti treba podići ruku. Učenik kojega je učitelj prozvao također je dužan ustati, osim ako učitelj ne zahtijeva drukčije.

Članak 12.

             Učenik se u Školi ne smije koristiti mobitelom i sličnim uređajima bez dopuštenja

 učitelja.

   Učitelj koji uoči učenika koji se služi mobitelom bez dopuštenja, može mu oduzeti

 mobitel i vratiti ga na kraju sata. Također je o tome dužan obavijestiti razrednika.

 Razrednik šalje roditelju pisanu obavijest o navedenome kršenju Kućnoga reda. Ponovi

 li učenik prekršaj, izriče mu se pedagoška mjera.

Članak 13.

Učenici imaju pravo na veliki odmor i male odmore između nastavnih sati. Mali odmor traje 5 minuta, a veliki odmor 10 minuta. Za vrijeme odmora učenici ne smiju napuštati školsku zgradu.

Članak 14.

U razrednom se odjelu tjedno određuju dva redara. Redari:

* brišu ploču
* na početku svakoga nastavnog sata prijavljuju učiteljima nenazočne učenike
* izvješćuju učitelja o pronađenim predmetima, koje potom odnose na portu Škole.

Članak 15.

 Učenici mogu objedovati samo u blagovaonici, osim u slučaju kada je to onemogućeno zbog izrečenih protuepidemijskih mjera i sličnih situacija. Odluku o tome donosi ravnatelj Škole.

 Prije ulaska u blagovaonicu učenik je dužan oprati ruke.

 Za vrijeme objeda u blagovaonici mora biti red i mir.

 Nakon završenoga objeda učenik je dužan spremiti pribor za jelo na odgovarajuće

mjesto te mjesto nakon sebe ostaviti čistim i urednim.

Članak 16.

Međusobne sporove učenici ne smiju rješavati svađom i tjelesnim obračunom, uvredama, klevetama, širenjem neistina, prijetnjama i sl. U slučaju međusobnoga spora učenici su dužni zatražiti pomoć razrednika, predmetnoga  učitelja, stručne službe ili ravnatelja.

1. **PRAVILA MEĐUSOBNIH ODNOSA UČENIKA I ZAPOSLENIKA ŠKOLE**

Članak 17.

Učenici su dužni uljudno se odnositi prema učiteljima i ostalim zaposlenicima Škole.

Članak 18.

Prilikom ulaska u Školu ili izlaska iz Škole učenici trebaju dati prednost odraslim osobama. Zaposlenike Škole učenici trebaju kulturno pozdravljati. Pri ulasku profesora ili odrasle osobe u učionicu, učenici ih trebaju pozdraviti.

Članak 19.

Učenici ne smiju sami ulaziti u zbornicu, ured ravnatelja i ostale školske urede. Prilikom ulaska u prostor u kojemu se održava nastava učenik treba pokucati, zatim tiho ući i priopćiti učitelju razlog dolaska.

Članak 20.

U slučaju zdravstvenih teškoća učenika, učitelj ne smije poslati dijete kući bez nadzora roditelja/skrbnika. Učitelj ili stručni suradnik dužan je pomoći učeniku te nazvati roditelja/skrbnika ili službu hitne pomoći u slučaju ozbiljnijih ozljeda.

Članak 21.

Učitelj ne smije tražiti od učenika da napusti učionicu za vrijeme sata, osim u slučaju gruboga kršenja Kućnoga reda, kada se učenik upućuje na razgovor u ured stručne službe Škole ili se odvaja od drugih učenika iz sigurnosnih razloga.

Učitelj ne smije nikoga vrijeđati po nacionalnoj, vjerskoj ili bilo kojoj drugoj osnovi.

                                                               Članak 22.

                Odgojno-obrazovni radnici mogu, prema potrebi, obavljati sigurnosni pregled učenika i njihovih predmeta (pregled torbi, odjeće i sl.).

 Predmeti pogodni za nanošenje ozljeda ili drugi nezakoniti predmeti privremeno će se zadržati, a o njihovu pronalasku obavijestit će se ravnatelj, stručne službe, roditelji i policija kada su za to ispunjeni uvjeti za policijsko postupanje.

Članak 23.

1. **RADNO VRIJEME**

Radno je vrijeme Škole od 6 sati do 22 sata.  Nastavni se proces odvija u dvjema smjenama.

Jutarnja smjena:

1. Predmetna nastava počinje u 7:30, a završava u 13:35.
2. Razredna nastava počinje u 8:25, a završava u 12:40.
3. Produženi boravak počinje u 12, a završava u 17 sati.

Poslijepodnevna smjena:

1. Predmetna nastava počinje u 13:35, a završava u 18:45.
2. Razredna nastava počinje u 12:45, a završava u 17:05.
3. Produženi boravak počinje u 12, a završava u 17 sati.

Članak 24.

Zaposlenici su dužni dolaziti na posao i odlaziti s posla prema rasporedu radnoga vremena.  Način bilježenja nazočnosti na radu određuje ravnatelj Škole.

Članak 25.

Roditelji mogu razgovarati s učiteljima Škole u terminima primanja roditelja ili u vrijeme  koje odredi razrednik/predmetni učitelj.

Tijekom popravnih, predmetnih i razrednih ispita roditelji učenika ne smiju boraviti u prostoru Škole.

1. **PRAVILA SIGURNOSTI I ZAŠTITE OD DRUŠTVENO NEPRIHVATLJIVIH   OBLIKA PONAŠANJA, DISKRIMINACIJE, NEPRIJATELJSTVA I NASILJA**

Članak 26.

 Zaposlenici Škole u suradnji s učenicima dužni su se skrbiti za siguran boravak i rad u Školi.

Članak 27.

             Za vrijeme odmora u Školi dežuraju dežurni učitelji. Na ulazu u Školu nalazi se dežurni zaposlenik.

Raspored i obveze dežurnih učitelja određuje ravnatelj, u suradnji s voditeljima smjena.

Raspored dežurstava objavljuje se na oglasnoj ploči Škole.

Za vrijeme aktivnosti koje se obavljaju u suradnji s vanjskim sportskim društvima  u Školi dežura domar.

Članak 28.

              Mjesto i trajanje dežurstva određuje ravnatelj Škole.

Članak 29.

Dežurni zaposlenik:

* odobrava ulazak u Školu roditeljima/skrbnicima i drugim osobama vodeći  o tome zapis
* daje potrebne obavijesti građanima.

 Radnik školske ustanove obvezan je provjeriti identitet osobe koja ulazi u školsku ustanovu uvidom u osobnu iskaznicu ili drugi odgovarajući dokument s fotografijom osobe. Osobi koja to odbije neće se dopustiti ulazak u školsku ustanovu.

Članak 30.

Na oglasnoj ploči Škole moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

Članak 31.

U Školi je zabranjeno izražavanje diskriminacije na osnovi rasne/etničke pripadnosti, boje kože, spola, jezika, vjere, političkoga ili drugoga uvjerenja, nacionalnoga ili socijalnoga podrijetla, imovinskoga stanja, članstva u građanskim udrugama, obrazovanja, društvenoga položaja, bračnoga ili obiteljskoga statusa, dobi, zdravstvenoga stanja, invaliditeta, genetskoga naslijeđa, izražavanja spolne orijentacije.

Tko god uoči postupanje suprotno stavku 1. ovoga članka, treba svoje saznanje priopćiti stručnoj službi škole ili pučkome pravobranitelju.

Članak 32.

U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnog činjenja.

Ako se osoba ne udalji iz prostora protupravnog činjenja, svatko se treba za pomoć obratiti najbližoj policijskoj postaji.

Škola je dužna osigurati primjeren pristup svim prostorijama učenicima sa zdravstvenim poteškoćama.

                                                                   Članak 33.

 Radnik školske ustanove koji je zadužen za poslove nadzora ulaza u prostore školske ustanove, radi zaštite sigurnosti, može izvršiti sigurnosne preglede:

• učenika i njihovih predmeta (odjeća, torba i dr.)

• drugih osoba koje ulaze u školsku ustanovu i njihovih predmeta (torbe i dr.).

                                                                     Članak  34.

U slučaju uočavanja neuobičajenog ponašanja osoba u prostorima školske ustanove, dežurni radnici dužni su o tome odmah obavijestiti ravnatelja ili osobu koja ga zamjenjuje.

U slučaju uočavanja protupravnoga ponašanja ili ponašanja kojim se ugrožava sigurnost osoba u školskoj ustanovi, žurno će se o tome obavijestiti i policija.

1. **POSTUPANJE PREMA IMOVINI**

     Članak 35.

Zaposlenici, učenici i druge osobe koje borave u Školi dužne su se skrbiti o imovini Škole.

Članak 36.

Zaposlenici i učenici moraju se racionalno koristiti sredstvima Škole koja su im na raspolaganju.

Svaku uočenu štetu u učionicama ili kvar na instalacijama električne struje, plina, vodovoda, grijanja i sl. učenici su dužni prijaviti učitelju. Učitelj je dužan kvar ili štetu prijaviti domaru i povjereniku Zaštite na radu.

Članak 37.

Nakon isteka radnoga vremena zaposlenici su dužni uredno pospremiti radne materijale, zatvoriti prozore, isključiti električne aparate i zaključati urede.

Članak 38.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

Članak 39.

              Pri napuštanju školskoga prostora zaposlenici i učenici trebaju ponijeti svoje stvari, osim ako nije drukčije dogovoreno.

Škola nije odgovorna za nestanak stvari osoba iz stavka 1. ovoga članka tijekom njihova boravka u školskome prostoru.

Članak 40.

Zaposlenici, učenici i druge osobe odgovorne su za štetu koju učine na imovini Škole prema Zakonu o obveznim odnosima.

1. **PRIJELAZNE I ZAVRŠNE ODREDBE**

Članak 41.

Stupanjem na snagu ovog kućnog reda  prestaje važiti Odluka o kućnom redu od

\_\_\_\_\_\_\_\_\_\_

Članak 42.

Ovaj Kućni red stupa na snagu dan nakon objavljivanja na oglasnoj ploči Škole, a može se mijenjati i dopunjavati samo na način i prema postupku na koji je donesen.

PREDSJEDNIK ŠKOLSKOG ODBORA

Kućni red objavljen je na oglasnoj ploči Škole dana , a stupio je na snagu dana



       Ravnatelj:

Tomislav Narančić, prof.